PODGORICA - Crnogorska policija uhapsila je 22 osobe, uključujući i 18 poslanika Demokratskog fronta, nedugo pošto su odbačeni svi amandmani te stranke na zakon o slobodi vjeroispovjesti. Sjednica parlamenta je, poslije serije incidenata i privođenja poslanika DF-a, nastavljena.

Policija je uhapsila sve poslanike Demokratskog fronta i još četiri osobe, nedugo pošto je u načelu usvojen zakon o slobodi vjeroispovijesti i odbijeni amandmant DF-a, što je pokrenulo seriju incidenata, javljaju podgorički mediji.

Policija je u dvije marice odvela poslanike ove stranke u podgorički centar bezbjednosti, a poslanica Demokratskog fronta Marina Jočić je pozvala građane Crne Gore da izađu na ulice.

Privedene su ukupno 22 osobe, uključujući 18 poslanika Demokratskog fronta.

Poslanik Demokratskog fronta Slaven Radunović objavio je snimak iz policijske marice koja je poslanike te stranke prevozila u centar bezbednosti i tom prilikom naveo da je u incidentima povrijeđen Milan Knežević.

Nedugo poslij hapšenja, ispred podgoričkog centra bezbjednosti okupilo se nekoliko desetina građana, uključujući i članove porodica uhapšenih poslanika, javlja podgorički radio Antena M.

"Kolegama sam izrekao mjeru udaljenja sa sjednice. Oni ne mogu prisustvovati sednicama narednih 15 dana", rekao je predsjednik crnogorskog parlamenta Ivan Brajović.

Sjednica parlamenta je, poslije hapšenja poslanika Demokratskog fronta, nastavljena, a svih 45 prisutnih poslanika vladajuće Demokratske partije socijalista, SD-a, Liberalne partije, Bošnjačke stranke, Hrvatske građanske inicijative, Force i SDP-a izglasalo je zakon o slobodi vjeroispovesti.

Reagujući na glasanje u parlamentu, Demokratski front je ocijenio da je zakon usvojen u "atmosferi totalne diktature".

"Poslije kidnapovanja poslanika DF-a iz Skupštine Crne Gore, režim je u atmosferi totalne diktature, uz aplauz, usvojio sramni zakon protiv Srpske pravoslavne crkve", objavio je Demokratski front na Fejsbuku.

U seriji incidenata, kako javlja Radio-televizija Crne Gore, Marina Jočić je flašom gađala poslanika SDP-a Ranka Krivokapića. Bačena je i "naprava nalik petardi", a policija pokušava da utvrdi o kakvoj je napravi tačno riječ, javlja RTCG.

Nešto ranije, poslanik Demokratskog fronta Andrija Mandić rekao je da sjednica neće biti održana "dok se policija ne obračuna" sa poslanicima njegove stranke.

"Mi smo spremni da se bijemo sa vama, svemu smo naredni, ovo je naš dom, mi smo poslanici. Ovo nije vaš dom. Sjednica se neće nastaviti dok se obezbjeđenje ne obračuna sa DF-om", rekao je Mandić.

"Mi smo rekli da smo spremni da poginemo za našu crkvu, to večeras demonstriramo", rekao je Mandić.

Privođenju poslanika Demokratskog fronta prethodio je vreo dan u Crnoj Gori, pošto su protivnici donošenja zakona o slobodi veroispovesti blokirali puteve i postavili barikade u Podgorici.

Televizija Crne Gore javila je i da je zbog blokade puteva na nekoliko mjesta u toj državi bilo uhapšenih, uključujući i sveštenika.

(RTS)